മള്ട്ടിവുഡ് മാറിനില്ക്കും! കയര് കിരി ബോര്ഡ് വരുന്നു, തകര്പ്പന് ഫിനിഷിംഗ് വൈക്കം: മള്ട്ടിവുഡിനെ വെല്ലാന് വിസ്മയിപ്പിക്കുന്ന കയറിന്റെ വിസ്മയ ഉത്പന്നം വരുന്നു. കയര് മേഖലയ്ക്കു പുതിയ പ്രതീക്ഷയേകി നൂതന സംരംഭം. സഹകരണ സംഘങ്ങളിലും കയര് പിരിക്കുന്ന മറ്റ് തൊഴിലിടങ്ങളിലും പുറന്തള്ളുന്ന പൊടിച്ചകിരി ഉപയോഗിച്ചു നിര്മിക്കുന്ന മള്ട്ടിവുഡിനേക്കാള് ഈടും ഉറപ്പും ഫിനിഷിംഗുമുള്ള ഉത്പന്നമാണു വിപ്ലവം സൃഷ്ടിക്കാനൊരുങ്ങുന്നത്.സംസ്ഥാന സര്ക്കാരിന്റെ കീഴില് പ്രവര്ത്തിക്കുന്ന കയര് ഫോര്മാറ്റിംഗ്സ് സ്ഥാപനമാണ് നൂതന സംരംഭം ആരംഭിക്കുന്നത്. പൊടിച്ചകിരി, ചകിരിച്ചോര് എന്നിവ മറ്റു ചില രാസപദാര്ഥങ്ങളുമായി ചേര്ത്ത് ഉയര്ന്ന ഊഷ്മാവില് ചൂടാക്കി തടിക്കു സമാനമായ ഷീറ്റ് നിര്മിക്കും.മുന്പ് ഈ പരീക്ഷണം വിജയപഥത്തിലെത്തിയിരുന്നെങ്കിലും സാങ്കേതിക കാരണങ്ങളാല് പദ്ധതി മുന്നോട്ടു പോയില്ല. കയര് മേഖലയില് വൈവിധ്യവത്കരണം നടത്തി വ്യവസായത്തിനു പുതിയ മുഖം നല്കാനുള്ള സര്ക്കാരിന്റെ ശ്രമങ്ങളുടെ ഭാഗമായാണു പദ്ധതിക്കു വീണ്ടും പുതുജീവന് ലഭിക്കുന്നത്.ബാങ്കുകളടക്കമുള്ള സ്ഥാപനങ്ങളുടെ കൗണ്ടര് ഉള്പ്പെടെയുള്ള ഇന്റീരിയര് വര്ക്കുകള്ക്ക് ഇത്തരം ഷീറ്റുകള് അനുയോജ്യമാണെന്നു കയര് മേഖലയില് പ്രവര്ത്തിക്കുന്നവര് പറയുന്നു. അലമാര, കട്ടില്, കബോര്ഡ്, വാതില് തുടങ്ങിയ വര്ക്കുകള്ക്കും ഫലപ്രദമാണ്. കാണാന് മിഴിവുള്ള ഉത്പന്നത്തിനു ബലമുണ്ടെന്നതിനുപുറമെ തീ പിടിക്കില്ലെന്ന പ്രത്യേകതയുമുണ്ട്. തടുക്ക്, മെത്ത, സോഫ, തലയണ നിര്മാണം എന്നിവയ്ക്കാണു മുന്പ് പൊടിച്ചകിരി ഉപയോഗിച്ചിരുന്നത്. കയര് സഹകരണ സംഘങ്ങളില് ഒരു കിലോ പൊടിച്ചകിരി രണ്ടു രൂപയ്ക്കാണു വില്ക്കുന്നത്.സഹകരണ സംഘങ്ങളുടെ വളപ്പില് പൊടിച്ചകിരി കുന്നുകൂടി കിടക്കുകയാണെന്നു കയര് സഹകരണ സംഘം പ്രസിഡന്റുമാരായ എ.പി. നന്ദകുമാര്, ഇ.എന്. സാലിമോന് എന്നിവര് പറയുന്നു. കയര്, കയറ്റുപായ, തടുക്ക്, കയര് ഭൂവസ്ത്രം തുടങ്ങി ഏതാനും ഉത്പന്നങ്ങളില് മാത്രം കേന്ദ്രീകരിച്ചുള്ള വ്യവസായം പുതിയ ഉത്പന്നം വിപണി കീഴടക്കിയാല് അഭിവൃദ്ധിപ്പെടുമെന്നാണ് കണക്കുകൂട്ടുന്നത്.